Ir-Regolament tal-Kummissjoni (KEE) Nru 1047/2003
tat-18 ta' Ġunju 2003
li jħassar ir-Regolament (KE) Nru 1899/97 li jistabbilixxi regoli għall-applikazzjoni fis-settur tal-bajd ta' l-arranġament previst fir-Regolamenti tal-Kunsill (KE) Nru 2290/2000, (KE) Nru 2433/2000 u (KE) Nru 2434/2000 u li jistabbilixxi miżuri transitorji ghal arranġamenti ghall-liċenzi ta' importazzjoni introdotti b'dak ir-Regolament.
IL-KUMMISSJONI TAL-KOMUNITAJIET EWROPEJ,
Wara li kkonsidrat it-Trattat li jistabbilixxi l-Komunità Ewropea,
Wara li kkonsidrat id-Deċiżjoni tal-Kunsill 2003/286/KE tat-8 ta' April 2003 dwar il-konkluzjoni ta' Protokoll li jadatta l-aspetti kummerċjali tal-Ftehim Ewropew li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, fuq naħa u r-Repubblika tal-Bulgarija, fuq in-naħa l-oħra, biex jieħdu kont tar-riżultat tan-negozjati bejn il-partijiet dwar konċessjonijiet agrikoli reċiproċi [1], u b'mod partikolari l-Artikolu 3(2) tagħha,
Wara li kkonsidrat id-Deċiżjoni tal-Kunsill 2003/298/KE ta' l-14 ta' April 2003 dwar il-konklużjoni ta' Protokoll li jadatta l-aspetti kummerċjali tal-Ftehim Ewropew li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, fuq naħa, u r-Repubblika Ċeka, fuq in-naħa l-oħra, biex jieħdu kont tar-riżultat tan-negozjati bejn il-partijiet dwar konċessjonijiet agrikoli reċiproċi [2], u b'mod partikolari l-Artikolu 3(2) tagħha,
Wara li kkonsidraw id-Deċiżjoni tal-Kunsill 2003/299/KE ta' l-14 ta' April 2003 dwar il-konklużjoni ta' Protokoll li jadatta l-aspetti kummerċjali tal-Ftehim Ewropew li jistabbilixxi Assoċjazzjoni bejn il-Komunitajiet Ewropej u l-Istati Membri tagħhom, fuq naħa, u r-Repubblika Slovakka, fuq in-naħa l-oħra, biex jieħdu kont tar-riżultat tan-negozjati bejn il-partijiet dwar konċessjonijiet agrikoli reċiproċi [3], u b'mod partikolari l-Artikolu 3(2) tagħha,
Billi:
(1) Id-Deċiżjonijiet 2003/286/KE, 2003/298/KE u 2003/299/KE jiddisponu ghal amministrazzjoni diretta mad-dħul fit-territorju tal-Komunità ta' kwoti ta' ċerti prodotti fis-settur tal-bajd li joriġinaw fil-Bulgarija, ir-Repubblika Ċeka u l-Islovakkja, rispettivament, u importati b'rata mnaqqsa ta' dazju doganali, u jħassru ir-Regolament tal-Kunsill (KE) Nru 2290/2000 [4], (KE) Nru 2433/2000 [5] u (KE) Nru 2434/2000 [6].
(2) Għalhekk ir-Regolament tal-Kummissjoni (KE) Nru 1899/97 [7], hekk kif l-aħħar emendat bir-Regolament (KE) Nru 834/2003 [8], għandu jiġi mħassar.
(3) Ir-rimbors ta' dazji fuq l-importazzjoni ta' prodotti tal-grupp 25 imsemmijin fil-Parti ¬ ta' l-Anness I tar-Regolament tal-Kunsill Nru 1899/97 importati taħt il-liċenzi użati sa mill-1 ta' Mejju 2003, għandu jsir skond l-Artikoli 878 sa 898 tar-Regolament tal-Kummissjoni (KEE) Nru 2454/93 tat-2 ta' Lulju 1993 li jniżżel id-disposizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabilixxi il-Kodiċi Doganali tal-Komunità [9], hekk kif l-aħħar emendat bir-Regolament (EC) Nru 881/2003 [10].
(4) Sabiex jiġu limitati problemi kummerċjali li potenzalment jistgħu jinqalgħu sa mill-1 ta' Mejju 2003 minħabba l-eżistenza parallela ta' żewġ proċeduri differenti għall-importazzjoni tal-bajd fil-qoxra li joriġinaw mir-Repubblika Ċeka, jiġifieri skema għal-liċenza għall-importazzjoni u aċċess liberu għas-suq komunitarju hekk kif introdott bid-Deċiżjoni 2003/298/KE, l-importaturi għandhom jingħataw il-possibilita' li jikkanċellaw il-liċenzi u li l-garanziji tagħhom jiġu rilaxxati.
(5) Peress illi l-Protokoll approvat bid-Deċiżjonijiet Nru 2003/298/KE, 2003/299/KE u 2003/286/KE jidħol fis-seħħ fl-1 ta' Mejju u fl-1 ta' Ġunju, rispettivament, dan ir-Regolament għandu wkoll jibda japplika minn dawk id-dati..
(6) Il-miżuri disposti f'dan ir-Regolament huma bi qbil ma' l-opinjoni tal-Kumitat ta' Ġestjoni għal-Laħam tat-Tjur u Bajd,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1899/97 huwa hawnhekk imħassar.
Artikolu 2
Madankollu, il-liċenzi għall-importazzjoni maħruġa taħt ir-Regolament (KE) Nru 1899/97 għandu jibqa' validu sa mhux aktar tard mit-30 ta' Ġunju 2003.
Id-detenturi tal-liċenzi għall-importazzjoni maħruġin skond ir-Regolament (KE) Nru 1899/97 għall-grupp 25 imsemmi f'Parti ¬ ta' l-Anness I tiegħu li kienu japplikaw għal dawk il-liċenzi bejn l-1 u s-7 ta' Diċembru 2002 jew bejn l-1 u s-7 ta' Marzu 2003 jistgħu, qabel il-25 ta' Ġunju 2003, jitolbu il-kanċellazzjoni u li l-garanziji tagħom jiġu rilaxxati.
Artikolu 3
Dan ir-Regolament għandu jidħol fis-seħħ fil-ġurnata tal-pubblikazzjoni tiegħu fil-Ġurnal Uffiċjali tal-Komunità Ewropea.
Għandu jgħodd mill-1 ta' Mejju 2003 għall-importazzjoni mir-Repubblika Ċeka u r-Repubblika Slovakka, u mill-1 ta' Ġunju 2003 għall-importazzjoni mir-Repubblika tal-Bulgarija.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-18 ta' Ġunju 2003.